NARIADENIE KOMISIE (ES) č. 899/2006
z 19. júna 2006,
ktorým sa mení a dopĺňa nariadenie (ES) č. 2133/2001 o úprave a zaistení položiek pre potreby správy určitých tarifných kvót a tarifných stropov Spoločenstva v sektore obilnín, pokiaľ ide o otvorenie colnej kvóty Spoločenstva pre niektoré druhy výživy pre psov a mačky patriace pod kód KN 2309 10
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 12 ods. 1,
so zreteľom na rozhodnutie Rady 2006/333/ES z 20. marca 2006 o uzavretí Dohody vo forme výmeny listov medzi Európskym spoločenstvom a Spojenými štátmi americkými podľa článku XXIV:6 a článku XXVIII Všeobecnej dohody o clách a obchode (GATT) z roku 1994, ktorá sa týka zmeny úľav v harmonogramoch Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k Európskej únii (2), a najmä na jeho článok 2,
keďže:
(1)
V dohode uzavretej medzi Spoločenstvom a Spojenými štátmi americkými (3) schválenej rozhodnutím 2006/333/ES sa ustanovuje na kalendárny rok od roku 2006 dovozná colná kvóta s colnou sadzbou 7 % ad valorem pre niektoré druhy výživy pre psov a mačky patriace pod kód KN 2309 10.
(2)
Nariadením Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/1992, ktorým sa ustanovuje Colný kódex Spoločenstva (4), sa ustanovili pravidlá správy colných kvót, ktoré sú určené na použitie podľa chronologického poradia dátumov prijatia colných vyhlásení a na kontrolu dovozov, na ktoré sa vzťahuje preferenčný režim. S cieľom zabezpečiť harmonizovanú správu tejto novej colnej kvóty s podobnými kvótami je potrebné zaradiť jej správu do príslušného ustanovenia.
(3)
Nariadenie Komisie (ES) č. 2133/2001 (5) by sa preto malo zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
K prílohe II k nariadeniu (ES) č. 2133/2001 sa vkladá tento riadok:
Poradové číslo
Kód KN
Opis tovaru
Objem kvót netto
(v tonách)
Clo v rámci kvóty
Pôvod
„09.0089
2309 10 13
2309 10 15
2309 10 19
2309 10 33
2309 10 39
2309 10 51
2309 10 53
2309 10 59
2309 10 70
Výživa pre psov a mačky v balení na maloobchodný predaj:
2 058
7 % ad valorem
Všetky tretie krajiny (erga omnes)“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. júna 2006